ไฟแนนซ์ทูเดย์
...นโยบายค่าบาทอ่อน ทำให้ กิตติรัตน์ ณ ระนอง รองนายกรัฐมนตรีและ รมว.คลัง เจ็บตัวอย่างหนัก ได้รับเสียงวิพากษ์วิจารณ์ในทางลบมากกว่าทางบวกจากทั่วสารทิศว่า เรื่องใหญ่คือสินค้าแพงที่รองนายกฯ และ รมว.คลังควรดูแล มากกว่าเรื่องค่าเงินบาทอ่อน ที่เป็นหน้าที่ของธนาคารแห่งประเทศไทย (ธปท.)
5 เม.ย. 2555

...นโยบายค่าบาทอ่อน ทำให้ กิตติรัตน์ ณ ระนอง รองนายกรัฐมนตรีและ รมว.คลัง เจ็บตัวอย่างหนัก ได้รับเสียงวิพากษ์วิจารณ์ในทางลบมากกว่าทางบวกจากทั่วสารทิศว่า เรื่องใหญ่คือสินค้าแพงที่รองนายกฯ และ รมว.คลังควรดูแล มากกว่าเรื่องค่าเงินบาทอ่อน ที่เป็นหน้าที่ของธนาคารแห่งประเทศไทย (ธปท.)
...ขณะเดียวกันนโยบายค่าบาทอ่อน ทำให้บารมีของ ประสาร ไตรรัตน์วรกุล ผู้ว่าการ ธปท. ได้รับการชื่นชมจากตลาดเงินและคนในแวดวงเศรษฐกิจมาก ว่านิ่งสยบแข็งและมีจุดยืนหลักการที่มั่นคง เป็นเสาหลักสำคัญในการค้ำเสถียรภาพของเศรษฐกิจไทย ท่ามกลางวิกฤตปัญหาทั้งในและนอกประเทศ รวมถึงอำนาจทางการเมืองที่พยายามเข้ามาแทรกแซง
...อึ้งกันไปสำหรับการแต่งตั้ง ชัยเกษม นิติสิริ อดีตอัยการสูงสุด เป็นประธานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่ามีคุณสมบัติเหมาะสมมานั่งในตำแหน่งนี้หรือไม่ 
สำหรับคิวต่อไปเตรียมอึ้งกับประธาน ธปท.คนใหม่ ที่ตอนนี้ กิตติรัตน์ เซ็นแต่งตั้งคณะกรรมการสรรหาประธาน ธปท.คนใหม่ ไปเป็นที่เรียบร้อยแล้ว
...วุ่นไม่เลิกสำหรับการแต่งตั้งรองกรรมการผู้จัดการ ธนาคารอาคารสงเคราะห์ (ธอส.) ที่แม้ว่าจะได้ตัวจริงเสียงจริงเป็นที่เรียบร้อย แต่อาจจะเป็นทุกขลาภ เพราะเข้ารับตำแหน่งก็ถูกส่งข้อมูลให้คณะกรรมการป้องกันและปราบปรามการทุจริตแห่งชาติ (ป.ป.ช.) สอบสวนการทำงานไม่ชอบมาพากลของรองคนใหม่ทันที
...การออกมายืนยันของ โสฬส สาครวิศว กรรมการผู้จัดการเอสเอ็มอีแบงก์ ว่าการอนุมัติสินเชื่อชะลอว่างงานที่มีปัญหาจนถูกตั้งคณะกรรมการสอบ ได้รับการเห็นชอบจากคณะกรรมการสินเชื่อ ทำให้คณะกรรมการทั้งชุดใหญ่ ชุดเล็ก หนาวๆ ร้อนๆ กันเป็นแถว 
...สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เป็นประธานคณะอนุกรรมการสรรหาและกำหนดค่าตอบแทนเลขาธิการ กองทุนการออมแห่งชาติ หรือ กอช. เสนอรายชื่อผู้ผ่านคุณสมบัติเลขาธิการ กอช.มาให้บอร์ดมีมติเห็นชอบ 2 คน 
คาดว่าตัวเก็งที่ได้คะแนนการสอบสัมภาษณ์มาเป็นที่ 1 คือ สมพร จิตเป็นธม รองกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ ชัวร์หรือไม่ อีกไม่กี่วันนี้ได้รู้กัน